CELEX: 32017D1178
Language: mt
Date: 2017-06-02 00:00:00
Title: Deċiżjoni ta' Implimentazzjoni tal-Kummissjoni (UE) 2017/1178 tat-2 ta' Ġunju 2017 li temenda d-Deċiżjoni ta' Implimentazzjoni (UE) 2016/2008 dwar miżuri ta' kontroll tas-saħħa tal-annimali fir-rigward tal-marda tal-infafet fil-ġilda f'ċerti Stati Membri (notifikata bid-dokument C(2017) 3624) (Test b'rilevanza għaż-ŻEE. )

1.7.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 170/98
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2017/1178
   tat-2 ta' Ġunju 2017
   li temenda d-Deċiżjoni ta' Implimentazzjoni (UE) 2016/2008 dwar miżuri ta' kontroll tas-saħħa tal-annimali fir-rigward tal-marda tal-infafet fil-ġilda f'ċerti Stati Membri
   
      
         (notifikata bid-dokument C(2017) 3624)
      
   
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva tal-Kunsill 89/662/KEE tal-11 ta' Diċembru 1989 dwar spezzjonijiet veterinarji fil-kummerċ intra-Komunitarju bil-ħsieb tat-tlestija tas-suq intern (1), u b'mod partikolari l-Artikolu 9(4) tagħha,
   Wara li kkunsidrat id-Direttiva tal-Kunsill 90/425/KEE tas-26 ta' Ġunju 1990 dwar l-iċċekkjar veterinarju u żootekniku applikabbli għall-kummerċ intra-Komunitarju ta' ċertu annimali ħajjin u prodotti bil-ħsieb tat-tlestija tas-suq intern (2), u b'mod partikolari l-Artikolu 10(4) tagħha,
   Wara li kkunsidrat id-Direttiva tal-Kunsill 92/119/KEE tas-17 ta' Diċembru 1992 li tintroduċi miżuri ġenerali Komunitarji għall-kontroll ta' ċertu mard tal-annimali u l-miżuri speċifiċi li għandhom x'jaqsmu mal-marda vexxikolari tal-ħnieżer (3), u b'mod partikolari l-Artikolu 19(1)(a) u (3)(a) u l-Artikolu 19(6) tagħha,
   Wara li kkunsidrat id-Direttiva tal-Kunsill 2002/99/KE tas-16 ta' Diċembru 2002 li tistabbilixxi r-regoli sanitarji għall-annimali u li jiddeterminaw il-produzzjoni, l-ipproċessar, id-distribuzzjoni u l-introduzzjoni ta' prodotti li joriġinaw mill-annimali u li huma għall-konsum uman (4), u b'mod partikolari l-Artikolu 4(3) tagħha,
   Billi:
   
               (1)
            
            
               Id-Direttiva 92/119/KEE tistabbilixxi miżuri ġenerali ta' kontroll li jridu jiġu applikati fil-każ ta' tifqigħa ta' ċertu mard tal-annimali, inkluża l-marda tal-infafet fil-ġilda (LSD). Dawn il-miżuri ta' kontroll jinkludu t-twaqqif ta' żoni ta' sorveljanza u protezzjoni madwar l-azjenda infettata, u jipprovdu wkoll għat-tilqim ta' emerġenza f'każ ta' tifqigħa ta' LSD.
            
         
               (2)
            
            
               Id-Deċiżjoni ta' Implimentazzjoni tal-Kummissjoni (UE) 2016/2008 (5) tistabbilixxi miżuri ta' kontroll tas-saħħa tal-annimali fir-rigward tal-marda tal-infafet fil-ġilda fl-Istati Membri jew f'partijiet minnhom kif elenkati fl-Anness I tagħha, inkluż ir-rekwiżiti minimi għall-programmi ta' tilqim kontra dik il-marda ppreżentati mill-Istati Membri lill-Kummissjoni għall-approvazzjoni.
            
         
               (3)
            
            
               L-Artikolu 2 tad-Deċiżjoni ta' Implimentazzjoni (UE) 2016/2008 jiddefinixxi “żona infettata” bħala l-parti mit-territorju ta' Stat Membru kif elenkat fil-Parti II tal-Anness I tagħha, li tinkludi ż-żona fejn il-marda tal-infafet fil-ġilda tkun ġiet ikkonfermata, u fejn it-tilqim kontra l-marda tal-infafet fil-ġilda jista' jiġi implimentat wara l-approvazzjoni ta' programmi ta' tilqim mill-Kummissjoni. L-Artikolu 2 ta'dik id-Deċiżjoni ta' Implimentazzjoni jiddefinixxi wkoll “żona ħielsa bit-tilqim” bħala l-parti tat-territorju ta' Stat Membru kif elenkat fil-Parti I tal-Anness I tagħha, li tinkludi ż-żoni barra ż-żoni infettati, fejn jiġi implimentat it-tilqim kontra l-marda tal-infafet fil-ġilda wara l-approvazzjoni ta' programmi ta' tilqim mill-Kummissjoni.
            
         
               (4)
            
            
               L-Artikolu 3 tad-Deċiżjoni ta' Implimentazzjoni (UE) 2016/2008 jistabbilixxi r-restrizzjonijiet fuq l-ispedizzjoni ta' annimali bovini u ruminanti selvaġġi mrobbija u ċerti prodotti tal-annimali, miż-żoni elenkati fl-Anness I tagħha, bil-ħsieb li jiġi minimizzat ir-riskju tat-tixrid tal-LSD.
            
         
               (5)
            
            
               L-Artikolu 7 tad-Deċiżjoni ta' Implimentazzjoni (UE) 2016/2008 jipprevedi derogi mir-restrizzjonijiet stabbiliti fl-Artikolu 3 ta' dik id-Deċiżjoni ta' Implimentazzjoni dwar l-ispedizzjoni miż-żoni elenkati bħala żoni ħielsa permezz tat-tilqim fil-Parti I tal-Anness I tagħha, tas-semen, tal-ova u tal-embrijuni ta' annimali bovini u ruminanti selvaġġi mrobbija.
            
         
               (6)
            
            
               Huwa xieraq li tinħoloq differenza bejn il-livell tar-riskju tat-tixrid tal-LSD permezz ta' kunsinni tas-semen, tal-ova u tal-embrijuni meta prodotti ġerminali bħal dawn jintbagħtu minn żona ħielsa permezz tat-tilqim lejn żona oħra ħielsa permezz tat-tilqim jew lejn żona infettata li tinsab ġewwa l-istess Stat Membru. Għalhekk jenħtieġ li jiġu stabbiliti kundizzjonijiet separati, proporzjonati għar-riskju involut, għal derogi li japplikaw għal kunsinni bħal dawn li jibqgħu ġewwa l-istess Stat Membru kemm-il darba dawn il-kundizzjonijiet jibqgħu jreġgħu għall-ispedizzjoni mingħajr periklu ta' dawn il-prodotti ġerminali ġewwa ż-żona ħielsa permezz tat-tilqim jew ġewwa ż-żona infettata tal-istess Stat Membru. Għalhekk, l-Artikolu 7 tad-Deċiżjoni ta' Implimentazzjoni (UE) 2016/2008 għandu jiġi emendat skont dan.
            
         
               (7)
            
            
               Fit-2 ta' Marzu 2017, il-Greċja rrappurtat tifqigħa ġdida ta' LSD fl-unità reġjonali ta' Kerkyra, ġżira fil-baħar Jonju, fil-parti l-aktar estrema tal-Grigal tal-Greċja, minn fejn qabel qatt ma kienu ġew irrappurtati ebda tifqigħat ta' LSD. Għal din ir-raġuni, fir-rigward tal-LSD, iż-żoni infettati tal-Greċja, elenkati fil-Parti II tal-Anness I tad-Deċiżjoni ta' Implimentazzjoni (UE) 2016/2008, għandhom jiġu estiżi biex jinkludu l-unità reġjonali ta' Kerkyra. Għalhekk, il-Parti II tal-Anness I tad-Deċiżjoni ta' Implimentazzjoni (UE) 2016/2008 għandha tiġi emendata skont dan.
            
         
               (8)
            
            
               Fl-14 ta' Marzu 2017, il-Greċja infurmat lill-Kummissjoni bid-deċiżjoni tagħha li testendi t-tilqim kontra l-LSD fir-reġjuni tal-Gżejjer Jonji, fit-Tramuntana u fin-Nofsinhar tal-Eġew u fi Kreta, li huma żoni fejn s'issa ma kienx hemm tifqigħat ta' LSD, għajr għall-unità reġjonali ta' Kerkyra fejn il-marda ġiet ikkonfermata fit-2 ta' Marzu 2017, u fl-unità reġjonali ta' Limnos fejn il-marda ilha preżenti mill-2015. Għal din ir-raġuni, dawk ir-reġjuni tal-Greċja għandhom jiġu inklużi fiż-żoni ħielsa permezz tat-tilqim elenkati fil-Parti I tal-Anness I tad-Deċiżjoni ta' Implimentazzjoni (UE) 2016/2008. Għalhekk, il-Parti I tal-Anness I tad-Deċiżjoni ta' Implimentazzjoni (UE) 2016/2008 għandha tiġi emendata skont dan.
            
         
               (9)
            
            
               Il-miżuri previsti f'din id-Deċiżjoni huma konformi mal-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
            
         ADOTTAT DIN ID-DEĊIŻJONI:
   Artikolu 1
   Id-Deċiżjoni ta' Implimentazzjoni (UE) 2016/2008 hija emendata kif ġej:
   
               (1)
            
            
               L-Artikolu 7 jinbidel kif ġej:
               “Artikolu 7
               Derogi mill-projbizzjoni fuq l-ispedizzjoni tas-semen, tal-ova u tal-embrijuni ta' annimali bovini u ruminanti selvaġġi mrobbija, miż-żoni elenkati fil-Parti I u l-Parti II tal-Anness I u kundizzjonijiet speċjali għall-ispedizzjoni ta' dawk il-prodotti ġewwa ż-żoni tal-istess Stat Membru elenkati fil-Parti I jew II
               1.   B'deroga mill-projbizzjoni prevista fil-punt (b) tal-Artikolu 3, l-awtorità kompetenti tista' tawtorizza l-ispedizzjoni tas-semen, tal-ova u tal-embrijuni tal-annimali bovini u ruminanti selvaġġi mrobbija, minn ċentri tal-ġbir tas-semen jew minn stabbilimenti oħra li jinsabu f'żona elenkata fil-Parti I tal-Anness I, lejn żona oħra ta' Stat Membru ieħor elenkata fil-Parti I jew II tal-Anness I, tdment li l-annimali donaturi u s-semen, l-ova u l-embrijuni jikkonformaw mal-kundizzjonijiet li ġejjin:
               
                           a)
                        
                        
                           l-annimali donaturi tlaqqmu u tlaqqmu mill-ġdid kontra l-marda tal-infafet fil-ġilda skont l-istruzzjonijiet tal-manifattur tat-tilqima li ntużat, fejn l-ewwel tilqima ngħatat mill-inqas 60 jum qabel id-data tal-ġbir tas-semen, tal-ova jew tal-embrijuni; jew l-annimali donaturi ġew soġġetti għal test seroloġiku sabiex jinstabu antikorpi speċifiċi kontra l-virus tal-marda tal-infafet fil-ġilda fil-jum tal-ġbir u mill-inqas 28 jum wara l-perjodu tal-ġbir tas-semen jew il-jum tal-ġbir tal-embrijuni u tal-ova, b'riżultati negattivi;
                        
                     
                           b)
                        
                        
                           l-annimali donaturi nżammu, tul is-60 jum qabel id-data tal-ġbir tas-semen, tal-ova jew tal-embrijuni, f'ċentru ta' inseminazzjoni artifiċjali jew fi stabbiliment adatt ieħor fejn, f'raġġ ta' mill-inqas 20 km, ma ġiet ikkonfermata l-ebda preżenza tal-marda tal-infafet fil-ġilda matul it-tliet xhur qabel id-data tal-ġbir tas-semen, tal-ova jew tal-embrijuni u qabel dan kull konferma ta' infezzjoni bil-marda tal-infafet fil-ġilda kienet soġġetta għall-qtil u l-qerda tal-annimali suxxettibbli kollha fl-impriżi affettwati;
                        
                     
                           c)
                        
                        
                           l-annimali donaturi ġew klinikament iċċekkjati 28 jum qabel id-data tal-ġbir, kif ukoll tul il-perjodu tal-ġbir kollu, u ma wrew l-ebda sintomu kliniku tal-marda tal-infafet fil-ġilda;
                        
                     
                           d)
                        
                        
                           l-annimali donaturi kienu soġġetti għal sejbien tal-aġent tal-marda tal-infafet fil-ġilda b'reazzjoni katina bil-polimerażi (PCR) imwettqa fuq kampjuni tad-demm miġbura fil-bidu u mill-inqas kull 14-il jum minn hemm 'il quddiem matul il-perjodu tal-ġbir tas-semen jew fil-jum tal-ġbir tal-embrijuni u ta-ova, b'riżultati negattivi;
                        
                     
                           e)
                        
                        
                           is-semen kien soġġett għal sejbien tal-aġent tal-marda tal-infafet fil-ġilda b'PCR b'riżultati negattivi; u
                        
                     
                           f)
                        
                        
                           l-awtorità kompetenti fil-post ta' oriġini qed timplimenta programm ta' tilqim kontra l-marda tal-infafet fil-ġilda, li jikkonforma mal-kundizzjonijiet stabbiliti fl-Anness II u li ġie approvat mill-Kummissjoni, u infurmat lill-Kummissjoni u lill-Istati Membri l-oħra bid-data tal-bidu u bid-data tat-tmiem tal-programm ta' tilqim tagħha skont l-Anness II.
                        
                     2.   B'deroga mill-projbizzjoni prevista fil-punt (b) tal-Artikolu 3, l-awtorità kompetenti tista' tawtorizza l-ispedizzjoni tas-semen, tal-ova u tal-embrijuni tal-annimali bovini u ruminanti selvaġġi mrobbija, minn ċentri tal-ġbir tas-semen jew minn stabbilimenti oħra li jinsabu f'żona elenkata fi:
               
                           a)
                        
                        
                           Il-Parti I tal-Anness I lejn destinazzjoni f'żona oħra tal-istess Stat Membru elenkata fil-Parti I jew fil-Parti II tal-Anness I;
                        
                     
                           b)
                        
                        
                           Il-Parti II tal-Anness I lejn destinazzjoni f'żona oħra tal-istess Stat Membru elenkata fil-Parti II tal-Anness I.
                        
                     Id-deroga prevista fl-ewwel subparagrafu ta' dan il-paragrafu hija soġġetta għall-konformità mal-kundizzjonijiet stabbiliti fil-paragrafu 1(a), (b) u (c);
               3.   B'deroga mill-projbizzjoni prevista fil-punt (b) tal-Artikolu 3, l-awtorità kompetenti tista' tawtorizza l-ispedizzjoni tas-semen, tal-ova u tal-embrijuni ta' annimali bovini u ruminanti selvaġġi mrobbija, minn ċentri tal-ġbir tas-semen jew minn impriżi oħra li jinsabu fiż-żoni elenkati fil-Parti I tal-Anness I lejn kull żona tal-istess Stat Membru jew ta' Stat Membru ieħor jew pajjiż terz dment li l-annimali donaturi u s-semen, l-ova u l-embrijuni jikkonformaw mal-kundizzjonijiet li ġejjin:
               
                           a)
                        
                        
                           il-kundizzjonijiet imniżżla fil-paragrafu 1(a) sa (f);
                        
                     
                           b)
                        
                        
                           l-annimali donaturi jikkonformaw ma' kull garanzija tas-saħħa tal-annimali adattata oħra, abbażi ta' eżitu pożittiv ta' valutazzjoni tar-riskju tal-impatt ta' tali spedizzjoni u tal-miżuri kontra t-tixrid tal-marda tal-infafet fil-ġilda, meħtieġa mill-awtorità kompetenti tal-Istat Membru tal-post ta' oriġini u approvata mill-awtoritajiet kompetenti tal-pajjiżi tal-postijiet tat-tranżitu u tad-destinazzjoni, qabel l-ispedizzjoni tat-tali semen, ova jew embrijuni; u
                        
                     
                           c)
                        
                        
                           l-Istat Membru tal-post ta' oriġini għandu minnufih jinforma lill-Kummissjoni u lill-Istati Membri l-oħra bil-garanziji tas-saħħa tal-annimali u bl-approvazzjoni mill-awtoritajiet kompetenti previsti fil-punt (b).
                        
                     4.   Meta s-semen, l-embrijuni u l-ova li jikkonformaw mar-rekwiżiti tal-paragrafu (1) jew (3) ta' dan l-Artiklu jintbagħtu lejn Stat Membru ieħor jew lejn pajjiż terz, il-formulazzjoni addizzjonali li ġejja għandha tiżdied maċ-ċertifikati tas-saħħa korrispondenti mniżżla fid-Direttivi 88/407/KEE, 89/556/KEE jew fid-Deċiżjoni 93/444/KEE:
               
                  “…(Semen, ova u/jew embrijuni, indika skont il-każ) b'konformità ma' …(Artikolu 7(1) jew 7(3), indika skont il-każ) tad-Deċiżjoni ta' Implimentazzjoni tal-Kummissjoni (UE) 2016/2008 dwar miżuri ta' kontroll tas-saħħa tal-annimali fir-rigward tal-marda tal-infafet fil-ġilda f'ċerti Stati Membri”.”
               
            
         
               (2)
            
            
               L-Anness I jinbidel bit-test li jinsab fl-Anness ta' din id-Deċiżjoni.
            
         Artikolu 2
   Din id-Deċiżjoni hija indirizzata lill-Istati Membri.
   
      Magħmul fi Brussell, it-2 ta' Ġunju 2017.
      
         
            Għall-Kummissjoni
         
         Vytenis ANDRIUKAITIS
         
            Membru tal-Kummissjoni
         
      
   
   
      (1)  ĠU L 395, 30.12.1989, p. 13.
   
      (2)  ĠU L 224, 18.8.1990, p. 29.
   
      (3)  ĠU L 62, 15.3.1993, p. 69.
   
      (4)  ĠU L 18, 23.1.2003, p. 11.
   
      (5)  Id-Deċiżjoni ta' Implimentazzjoni tal-Kummissjoni (UE) 2016/2008 tal-15 ta' Novembru 2016 dwar miżuri ta' kontroll tas-saħħa tal-annimali fir-rigward tal-marda tal-infafet fil-ġilda f'ċerti Stati Membri (ĠU L 310, 17.11.2016, p. 51).
   
      ANNESS
      L-Anness I tad-Deċiżjoni ta' Implimentazzjoni (UE) 2016/2008 jinbidel b'dan li ġej:
      “
            ANNESS I
            PARTI I
            
               “Iż-żoni ħielsa permezz tat-tilqim”
            
            1.   Il-Kroazja
            
            It-territorju kollu tal-Kroazja.
            2.   Il-Bulgarija
            
            
                     
                        A.
                     
                     
                        Il-provinċji li ġejjin fil-Bulgarija:
                        
                                    —
                                 
                                 
                                    Il-provinċja ta' Burgas
                                 
                              
                                    —
                                 
                                 
                                    Il-provinċja ta' Varna
                                 
                              
                                    —
                                 
                                 
                                    Il-provinċja ta' Dobrich
                                 
                              
                                    —
                                 
                                 
                                    Il-provinċja ta' Razgrad
                                 
                              
                                    —
                                 
                                 
                                    Il-provinċja ta' Silistra
                                 
                              
                                    —
                                 
                                 
                                    Il-provinċja ta' Ruse
                                 
                              
                                    —
                                 
                                 
                                    Il-provinċja ta' Pleven
                                 
                              
                  
                     
                        B.
                     
                     
                        Il-muniċipalitajiet li ġejjin fil-Bulgarija:
                        
                                    —
                                 
                                 
                                    Il-muniċipalitajiet ta' Opaka, Popovo u Antonovo fil-provinċja ta' Targovishte.
                                 
                              
                                    —
                                 
                                 
                                    Il-muniċipalitajiet ta' Shumen, Kaspichan, Novi Pazar, Nikola Kozlevo, Kaolinovo, Venets u Hitrino fil-provinċja ta' Shumen.
                                 
                              
                                    —
                                 
                                 
                                    Il-muniċipalitajiet ta' Svishtov, Polski Trambesh u Strazhitsa, fil-provinċja ta' Veliko Tarnovo.
                                 
                              
                  3.   Il-Greċja
            
            Ir-reġjuni li ġejjin fil-Greċja:
            
                        —
                     
                     
                        Ir-reġjun tal-Gżejjer Joniċi, għajr l-unità reġjonali ta' Kerkyra
                     
                  
                        —
                     
                     
                        Ir-reġjun tal-Eġew tat-Tramuntana, għajr l-unità reġjonali ta' Limnos
                     
                  
                        —
                     
                     
                        Ir-reġjun tal-Eġew tan-Nofsinhar
                     
                  
                        —
                     
                     
                        Ir-reġjun ta' Kreta
                     
                  PARTI II
            
               “Iż-żoni infettati”
            
            1.   Il-Greċja
            
            
                     
                        A.
                     
                     
                        Ir-reġjuni li ġejjin fil-Greċja:
                        
                                    —
                                 
                                 
                                    Ir-reġjun ta' Attika
                                 
                              
                                    —
                                 
                                 
                                    Ir-reġjun tal-Greċja Ċentrali
                                 
                              
                                    —
                                 
                                 
                                    Ir-reġjun tal-Maċedonja Ċentrali
                                 
                              
                                    —
                                 
                                 
                                    Ir-reġjun tal-Lvant tal-Maċedonja u ta' Traċja
                                 
                              
                                    —
                                 
                                 
                                    Ir-reġjun ta' Epirus
                                 
                              
                                    —
                                 
                                 
                                    Ir-reġjun ta' Peloponnese
                                 
                              
                                    —
                                 
                                 
                                    Ir-reġjun ta' Tessalija
                                 
                              
                                    —
                                 
                                 
                                    Ir-reġjun tal-Greċja tal-Punent
                                 
                              
                                    —
                                 
                                 
                                    Ir-reġjun tal-Maċedonja tal-Punent
                                 
                              
                  
                     
                        B.
                     
                     
                        L-unitajiet reġjonali li ġejjin fil-Greċja:
                        
                                    —
                                 
                                 
                                    L-unità reġjonali ta' Limnos
                                 
                              
                                    —
                                 
                                 
                                    L-unità reġjonali ta' Kerkyra
                                 
                              
                  2.   Il-Bulgarija
            
            It-territorju kollu tal-Bulgarija minbarra ż-żoni elenkati fil-Parti I.
         ”